प्रज्ञा सिंह को चुनाव आयोग का नोटिस जारी, हेमंत करकरे पर दिए गए बयान पर मांगा जवाब  
प्रज्ञा सिंह ठाकुर साल 2008 के मालेगांव बम धमाकों के मामले में आरोपी
प्रज्ञा ने कहा था कि उन्होंने करकरे को सर्वनाश होने का श्राप दिया था
शुक्रवार को विवाद होने पर प्रज्ञा ने अपना बयान वापस ले लिया था
भोपाल लोकसभा सीट से बीजेपी की प्रत्याशी प्रज्ञा सिंह ठाकुर को जिला निर्वाचन अधिकारी ने चुनाव आचार संहिता के उल्लंघन के मामले में नोटिस जारी किया है और उनसे गुरुवार को शहीद हेमंत करकरे पर दिए गए बयान पर जवाब मांगा है. प्रज्ञा ने 26/11 के मुम्बई आतंकी हमले में शहीद हुए पुलिस अधिकारी हेमंत करकरे के बारे में विवादित बयान दिया था.
प्रज्ञा सिंह ठाकुर 29 सितम्बर, 2008 को मालेगांव में हुए बम धमाकों के मामले में आरोपी हैं और तकरीबन नौ साल जेल में रही हैं. वे इस बहुचर्चित मामले में वह इन दिनों जमानत पर चल रही हैं. जिला निर्वाचन अधिकारी एवं भोपाल कलेक्टर सुदाम खाड़े ने प्रज्ञा के बयान पर स्वत: संज्ञान लिया और इस मामले में सहायक निर्वाचन अधिकारी से रिपोर्ट मांगी थी. कार्यक्रम के आयोजक और प्रज्ञा सिंह के खिलाफ नोटिस जारी किया गया है. उनसे 24 घंटे में जवाब मांगा गया है.
खाड़े ने कहा कि वे सहायक निर्वाचन अधिकारी की रिपोर्ट को निर्वाचन आयोग को भेजेंगे. खाड़े ने बताया कि उन्होंने आचार संहिता के दौरान इस कार्यक्रम के आयोजक को कुछ शर्तों पर कार्यक्रम करने की अनुमति दी थी.

Bhopal: A notice has been issued to Pragya Singh Thakur by District Election Officer and Collector under model code of conduct seeking an explanation from her for her comment on Late Hemant Karkare within a day. (File pic) pic.twitter.com/cqnjQwRIRN
गुरुवार शाम को भोपाल उत्तर विधानसभा क्षेत्र के बीजेपी कार्यकर्ताओं की बैठक में मुम्बई एटीएस के तत्कालीन प्रमुख हेमंत करकरे पर जेल में यातना देने का आरोप लगाते हुए प्रज्ञा ने कहा था कि 'मैंने करकरे का सर्वनाश होने का श्राप दिया था और इसके सवा माह बाद आतंकवादियों ने उन्हें मार दिया.'
हालांकि, इस बयान के एक दिन बाद चारों तरफ से आलोचना होने के बाद प्रज्ञा ने अपना बयान वापस ले लिया था और माफी भी मांग ली थी.

(इनपुट एजेंसियों से)